Η ΠΑΕ ΑΕΚ ανακοινώνει την έναρξη της συνεργασίας της με τον Πορτογάλο ποδοσφαιριστή Ούγκο Αλμέιδα για τα επόμενα δύο χρόνια.



Ο Ούγκο Μιγκέλ Περέιρα ντε Αλμέιδα γεννήθηκε στις 23 Μαϊου 1984 στην πόλη Φιγκουέιρα Ντα Φοζ στην Πορτογαλία. Η επαγγελματική του καριέρα ξεκίνησε από τη Β ομάδα της Πόρτο το 2002 και έγινε βασικός στην πρώτη ομάδα το 2005-06 (35 συμμετοχές και 5 γκολ σε επίσημους αγώνες) αφού πρώτα είχε περάσει από Ουνιάο Λεϊρία και Μποαβίστα ως δανεικός.



Την πενταετία 2006-2011 αγωνίστηκε στη Βέρντερ Βρέμης με 63 γκολ σε 176 επίσημους αγώνες και ακολούθησε μια τετραετία στην Τουρκία με την Μπεσίκτας, όπου έπαιξε σε 109 επίσημα ματς και σκόραρε 47 φορές. Τα τελευταία χρόνια αγωνίστηκε σε Τσεζένα, Ανζί, Κουμπάν και Ανόβερο.



Οι τίτλοι που έχει πανηγυρίσει είναι αυτοί του πρωταθλητή Πορτογαλίας (2004, 2006) του Κυπελλούχου Πορτογαλίας με την Πόρτο (2006) του Κυπελλούχου Γερμανίας με τη Βέρντερ (2009) και του Κυπελλούχου Τουρκίας με την Μπεσίκτας (2011). Με τη Βέρντερ ήταν φιναλίστ του Κυπέλλου ΟΥΕΦΑ το 2009. Συνολικά έχει παίξει σε 68 ματς στις διασυλλογικές διοργανώσεις της UEFA με 21 γκολ.



Ο νέος ποδοσφαιριστής της ΑΕΚ είναι διεθνής με όλες τις εθνικές ομάδες της Πορτογαλίας. Ήταν μέλος της 23άδας της Εθνικής Πορτογαλίας στα Euro 2008, 2012 και στα Μουντιάλ 2010 και 2014. Έχει συνολικά 27 συμμετοχές με 16 γκολ με την Εθνική Ελπίδων της Πορτογαλίας και 57 συμμετοχές με 19 γκολ με την Εθνική Ανδρών.



Στην καριέρα του έχει συμμετάσχει συνολικά σε 432 επίσημους αγώνες με 145 γκολ.